b'\n_START_ARTICLE_\nPD-1\n_START_PARAGRAPH_\nPD-1 (acronim pentru Programmed cell death Protein 1 = proteina 1 a mor\xc8\x9bii programat\xc4\x83 a celulelor),  numit \xc8\x99i CD279 (Cluster of Differentiation 279), este o protein\xc4\x83, exprimat\xc4\x83 pe suprafa\xc8\x9ba limfocitelor T activate, care func\xc8\x9bioneaz\xc4\x83 ca receptor pentru liganzii PD-L1 \xc8\x99i PD-L2 (Programmed cell death-ligands 1 and 2 = liganzii 1 \xc8\x99i 2 ai mor\xc8\x9bii programate) prezen\xc8\x9bi pe suprafa\xc8\x9ba celulelor tumorale, legarea acestui receptor la ace\xc8\x99ti liganzi inhib\xc4\x83 procesul imunitar. Receptorul PD-1, ca \xc8\x99i CTLA-4, inhib\xc4\x83 r\xc4\x83spunsul antitumoral al limfocitelor T CD4+ \xc8\x99i CD8+ dup\xc4\x83 legarea la liganzii PD-L1 \xc8\x99i PD-L2, exprima\xc8\x9bi pe suprafa\xc8\x9ba celulelor tumorale. El este codificat de gena PDC1 prezent\xc4\x83 pe cromozomul 2. Anticorpii monoclonali care \xc8\x9bintesc proteina PD-1 stimuleaz\xc4\x83 r\xc4\x83spunsul antitumoral al limfocitelor T. Mai mul\xc8\x9bi anticorpi monoclonali au fost utiliza\xc8\x9bi \xc3\xaen studiile terapeutice (nivolumab, pembrozilumab) pentru tratamentul diferitelor tipuri de cancer (melanoame, cancere renal, cancere pulmonare cu celule mici) cu rezultate promi\xc8\x9b\xc4\x83toare. Pembrozilumabul (sub denumirea comercial\xc4\x83 Keytruda) este autorizat \xc3\xaen Rom\xc3\xa2nia pentru tratamentul melanomului avansat (nerezecabil sau metastatic), carcinomului pulmonar cu celule mici, limfomului Hodgkin, carcinomului urotelial local avansat sau metastatic. Pentru descoperirea receptorului inhibitor PD-1 de pe suprafa\xc8\x9ba limfocitelor T \xc8\x99i a anticorpilor monoclonali care blocheaz\xc4\x83 acest receptor \xc8\x99i astfel permite limfocitelor T s\xc4\x83 atace celulele canceroase lui Tasuku Honjo i s-a acordat Premiul Nobel pentru Medicin\xc4\x83 \xc3\xaen 2018.'